# Nova Anglaterra

La Nova Anglaterra (New England, en anglès) és una regió dels Estats Units localitzada a l'extrem nord-est del país. Limita amb Canadà pel nord, l'oceà Atlàntic per l'est i pel sud, i l'estat de Nova York per l'oest. Inclou, en ordre orogràfic de nord-est a sud-oest, els sis estats de Maine, Nou Hampshire, Vermont, Massachusetts, Rhode Island i Connecticut. Nova Anglaterra no és una divisió administrativa dels EUA, sinó una regió cultural i històrica. Dins dels Estats Units, el terme yankee (ianqui en català) s'usa per referir-se a la gent de Nova Anglaterra, sigui de forma juganera, descriptiva col·loquial o pejorativa, mentre que a Nova Anglaterra mateix el terme s'ha usat en el passat per referir-se als descendents directes dels colons originals anglesos.
És la regió dels EUA amb major nivell econòmic (47.100 $ de renda per hab.) i qualitat de vida. També és la regió amb major proximitat cultural a Europa (conserva orgullosament costums i tradicions des dels ss. XVII-XVIII) i amb un major nivell cultural i educatiu (seu dels prestigiosos centres educatius de Harvard, Boston College, l'Institut Tecnològic de Massachusetts, Brown University i Yale, entre d'altres). També acull centres d'estiueig reputats i sovint elitistes (New Haven a Connecticut, Newport a Rhode Island, Portsmouth a Nou Hampshire, tots ells a la costa), com també altres centres de turisme i estiueig menys elitistes com ara les illes de Martha's Vineyard i Nantucket, i centres més populars com ara la península de Cape Cod, la majoria de la costa de Maine i la majoria de la costa de Massachusetts, i centres de turisme de tardor (per gaudir de l'espectacle de les fulles de colors, fenomen anomenat "fall foliage") i hivernal, d'esquí, a les muntanyes Apalatxes a l'oest de la regió. Nova Anglaterra acull al 4,7% de la població dels EUA (14,3 milions d'habitants), però aporta el 5,5% del PNB nacional.
Boston, amb uns 600.000 habitants (5,8 milions a la seva àrea metropolitana) és el centre cultural ("capital cultural" dels EUA) i industrial més important de la zona, així com la ciutat gran més antiga dels EUA. La regió de Nova Anglaterra està poblada majoritàriament (al voltant del 90%) per anglosaxons descendents d'europeus (hi ha una destacada minoria francòfona a Maine i Nou Hampshire). Destaca políticament pel seu caràcter progressista, sent un "feu" del progressisme i del Partit Demòcrata.
Originalment, Nova Anglaterra només estava formada per les colònies angleses de Connecticut, Massachusetts, Nou Hampshire i Rhode Island, però després d'un temps es van subdividir els territoris i avui la regió sencera inclou els estats de:
* Connecticut
* Maine
* Massachusetts
* Nou Hampshire
* Rhode Island
* Vermont

## Vegeu també

* Nord-est dels Estats Units
* Dia fosc de Nova Anglaterra
* Tretze Colònies
* The New England Journal of Medicine

## Referències

* ↑ «Nova Anglaterra | enciclopèdia.cat». [Consulta: 27 desembre 2018].
* ↑ «ésAdir > Topònims > Nova Anglaterra». [Consulta: 9 juliol 2019].
* ↑ «New England | region, United States» (en anglès). [Consulta: 9 juliol 2019].

## Enllaços externs

* ¿Dónde Está Nueva Inglaterra? (castellà)
* Connecticut
* Maine
* Massachusetts
* Nou Hampshire
* Rhode Island
* Vermont